Vincenzo Scamozzi
Vincenzo Scamozzi, 1552-1616, italiensk arkitekt og ingeniør. Scamozzi fuldførte 1585 Andrea Palladios Teatro Olimpico i Vicenza samt flere af Jacopo Sansovinos bygninger i Venezia.
Påvirket af både Palladio og Sansovino opførte han bl.a. flere paladser i Vicenza, Procuratie Nuove i Venezia (fra 1584) og i Sabbioneta det første teater i moderne forstand (1588-90).
Scamozzi planlagde idealbyen Palmanova syd for Udine (anlagt 1593) og udgav 1615 en sammenfatning af renæssancens arkitekturteori, Dell' Idea dell' Architettura Universale.